Vec: „Nákup medicínskeho zariadenia SPECT/CT (gama kamery) pre Onkologický ústav sv. Alžbety a Univerzitnú nemocnicu Martin“ nadlimitná zákazka, verejná súťaž: oznámenie o výsledku vybavenia žiadosti o nápravu

 MZSR – Sekcii verejného obstarávania ako verejnému obstarávateľovi bola dňa 11.10.2022 doručená Žiadosť o nápravu podľa § 164 ods. 1 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov proti podmienkam uvedeným v iných dokumentoch potrebných na vypracovanie ponuky poskytnutých verejným obstarávateľom (ďalej len „Žiadosť“).

Žiadosťou sa verejný obstarávateľ zaoberal a rozhodol o vybavení žiadosti podľa § 165 ods. 3 zákona č. 343/2015 Z. z. o verejnom obstarávaní a o zmene a doplnení niektorých zákonov v platnom znení (ďalej len „ zákon o verejnom obstarávaní “) nasledovne:

**I. Verejný obstarávateľ akceptuje návrhy žiadateľa uvedené v žiadosti v nasledovných bodoch :**

**Bod č. 2:**

**V Prílohe č. 1 Opis predmetu zákazky v CT časti pre časť č.l predmetu zákazky sa uvádza:**

***„Dĺžka pre SPECT/CTrozsah min. 185 cm"***

Domnievame sa, že táto požiadavka môže diskriminovať niektorých uchádzačov, okrem iného aj našu spoločnosť. Nová rada zariadenia xxx disponuje schváleným technologickým riešením s maximálnou dĺžkou pre SPECT/CT s rozsahom 184,3 cm. V záujme zachovania nediskriminačných podmienok obstarávania navrhujeme úpravu parametra nasledovne:

***„Dĺžka pre SPECT/CT rozsah min. 184,3 cm"***

**Odpoveď:**

Verejný obstarávateľ v tomto bode vyhovuje žiadosti o nápravu, akceptuje návrh na zmenu parametra a upravuje znenie príslušného parametra, uvedené v prílohe č. 1 súťažných podkladov. Nové znenie príslušného parametra je " Dĺžka pre SPECT/CT rozsah min. **184cm**"

**Bod č. 4:**

**V prílohe č. 1 Opis predmetu zákazky pre CT časť pre časť č.2 predmetu zákazky sa uvádza:**

***„Integrovaný plnohodnotný diagnostický multislicový CT skener s 24 riadkovým detektorom"***

Domnievame sa, že táto požiadavka môže diskriminovať niektorých uchádzačov, okrem iného aj našu spoločnosť. Nová rada zariadenia Symbia Pro.specta disponuje schváleným technologickým riešením 16 riadkovým detektorom pri kolimácií 16 x 0,7 mm. V záujme zachovania nediskriminačných podmienok obstarávania navrhujeme úpravu parametra nasledovne:

***„Integrovaný plnohodnotný diagnostický multislicový CT skener so 16 riadkovým detektorom"***

**Odpoveď:**

Nakoľko na hospodárskom trhu existujú riešenia ponúkajúce CT časť prístroju xxx aj s 32 alebo 64 rezmi, verejný obstarávateľ upravuje znenie špecifikácie na "Integrovaný plnohodnotný diagnostický multislicový CTskener s **minimálne** 24 riadkovým detektorom".

**Bod č. 5:**

**V prílohe č. 1 Opis predmetu zákazky pre časť č.2 predmetu zákazky sa uvádza:**

***„Rekonštrukcia obrazov s korekciou rozptylu"***

Domnievame sa, že táto požiadavka môže diskriminovať niektorých uchádzačov, okrem iného aj našu spoločnosť. V prípade novej rady zariadenia xxx je odporúčaná vyhodnocovacia stanica vyššej platformy, kde sú dostupné pokročilé aplikácie a 3D nástroje. Nakoľko nemocnica disponuje komplexným riešením na báze syngo.via, je možné rozšíriť tento systém o požadované licencie a splniť tak požiadavky definované pre vyhodnocovacie príslušenstvo a softvér. Syngo.via neumožňuje rekonštrukciu obrazu s korekciou rozptylu. Riešenie syngo.via by umožnilo využívať a efektívne pracovať s automatizovaným čítaním s integrovanými nástrojmi a technológiami. Softvér poskytuje prípravu prípadu (predspracovanie údajov, automatické rozloženie), štruktúrovanú navigáciu, funkcie pre kvantitatívne čítanie a orientáciu na zníženie času potrebného na načítanie pacienta. Dostupná je pokročilá volumetrická analýza vrátane rôznych módov vizualizácie MPR, MIP, VRT rovnakej dátovej sady, možnosť medzi týmito módmi ľubovoľne prepínať a možnosť aktuálne zobrazený segment prepnúť do módu zobrazenia na celú obrazovku, zároveň možnosť všetky módy registrovať a prepínať tak, že manipuláciu s obrazom vrátane interaktívneho prehliadania rezov a otáčania zobrazenia je možné pozorovať synchrónne. Syngo.via umožňuje prezeranie snímok z CT, MR, PET, RTG, USG, automatické rozpoznávanie anatomických orientačných bodov pre identifikáciu orgánov, jednoduché porovnanie obrázkov z rôznych modalít a časov vedľa seba, 3D overview v móde MIP alebo hybrid MIP-VRT. Spracovanie obrazu: Odstránenie kostí, odstránenie postele, rovnobežné a radiálne rozsahy, zakrivené rozsahy, 2D a 3D referenčné čiary, 3D referenčný bod, nástroje interaktívnej segmentácie (vrátane: rast regiónu, automatická segmentácia orgánov a ďalšie nástroje poloautomatickej segmentácie), meranie objemu na segmentačných objektoch, automatické označovanie chrbtice a rebier, segmentácia pľúcnych uzlín pomocou nástroja na kvantifikáciu lézií, nástroj na navigáciu pľúcnych uzlín, nástroj časovej krivky pre 4D analýzu, nástroj na rýchlu kontrolu a vyhodnotenie zmien v pľúcach. V prípade MR zobrazenia sú dostupné všeobecné nástroje, vrátane výpočtov, korekcie pohybu, obrazového filtra, 2D/3D korekcie skreslenia, výpočtu ADC a b-hodnoty a skladania, integrovaný pracovný postup MR Neuro Perfusion, výsledky možno prenášať medzi pracovnými postupmi. Súčasťou platformy syngo.via je aj dostupný unikátny Cinematic VRT, špeciálny softvér na vytvorenie fotorealistického 3D obrazu z CT kde sú jednotlivé štruktúry tieňované a pseudozafarbené na základe HU. V záujme zachovania nediskriminačných podmienok obstarávania navrhujeme úpravu parametra nasledovne:

***„Rekonštrukcia obrazov s korekciou rozptylu v rámci akvizičného alebo vyhodnocovaného príslušenstva a softvéru"***

**Odpoveď:**

Verejný obstarávateľ v tomto bode vyhovuje žiadosti o nápravu, akceptuje návrh na zmenu parametra a upravuje znenie príslušného parametra, uvedené v prílohe č. 1 súťažných podkladov. Nové znenie príslušného parametra je "Rekonštrukcia obrazov s korekciou rozptylu v rámci akvizičného alebo vyhodnocovaného príslušenstva a softvéru"

Verejný obstarávateľ vykoná nápravu a v súťažných podkladoch v rámci Prílohy č.1 v príslušných parametroch upraví znenie, ktoré publikuje na profile verejného obstarávateľa s farebným zapracovaním zmien.

**II. Verejný obstarávateľ zamieta žiadosť v nasledovných bodoch:**

**Bod č. 1:**

**V Prílohe č. 1 Opis predmetu zákazky v CT časti pre obe časti predmetu zákazky sa uvádza:**

**„Výkon generátora min. 50 kW"**

Domnievame sa, že táto požiadavka môže diskriminovať niektorých uchádzačov, okrem iného aj našu spoločnosť. V prípade novej rady Symbia Pro.specta, zariadenie disponuje už novými najcitlivejšími detektormi STELLAR a Tin filtrom, preto nie je potrebný taký výkon RTG žiariča, ako u starších typov detektorov. Symbia Pro.Specta je vybavená detektorom poslednej generácie pre najlepšiu detekciu žiarenia. Tin filter - kV módy s dodatočnou filtráciou Sn pre spektrálne tvarovanie RTG zväzku. Tin filter (Sn) určený na redukciu dávky a optimalizáciu kontrastu pri mäkkých tkanivách. Filtre zlepšujú kvalitu výsledného obrazu. Röntgenka produkuje žiarenie s rôznymi vlnovými dĺžkami, a preto je potrebné zo zväzku maximálne odfiltrovať menej energetické zložky, ktoré nie sú využívané v rámci diagnostiky. Filtrácia zabezpečí lepšiu uniformitu v obraze a prispieva k zníženiu artefaktov. Redukuje RTG žiarenie s nižšou energiou, čím znižuje celkovú dávku a optimalizuje sa kontrast pri mäkkých tkanivách. Technológia Tin filter umožňuje zobrazovanie pri ultra nízkej dávke a súčasne zlepšuje kvalitu obrazu na rozhraní mäkkého tkaniva a vzduchu vďaka spektrálnemu tvarovaniu. Klinické skúsenosti tiež ukazujú, že znižuje artefakty vytvrdzovania lúča tzv. beam hardening a zlepšuje kvalitu obrazu pri kostných štruktúrach. Schválené technologické riešenie rady Symbia Pro.specta s integrovaným 16 rezovým CT zahŕňa RTG žiarič s výkonom generátora 32 kW a ekvivalentným výkonom generátora 80 kW. CT prístroj dosahuje izotropické rozlíšenie 0,35 mm, High-contrast rozlíšenie 2% MTF 15,0 Ip/cm. V zmysle vyššie uvedených skutočností a v záujme zachovania nediskriminačných podmienok obstarávania navrhujeme úpravu parametra nasledovne:

***„Výkon generátora min. 50 kW, alebo ekvivaletný výkon generátora min. 80 kW"***

**Odpoveď:**

V tomto bode verejný obstarávateľ návrh žiadateľa na zmenu parametra verejný obstarávateľ **zamieta**, nakoľko verejný obstarávateľ má za to že, jej cieľom nie je zabezpečiť predloženie po ponuky do súťaže. Verejný obstarávateľ má za to, že účelom námietky v tomto bode je zabezpečiť možnosť predloženia ponuky s prístrojom nižšej kvality než tej, ktorá bola predmetom uskutočnených predbežných trhových konzultácií, ktorých sa tiež aktívne zúčastnil aj žiadateľ, s ich výsledkom bol oboznámený a nijakým spôsobom ich nerozporoval. Podľa priložených materiálov ako aj, z verejne dostupných informácií, uvedených na webovej stránke je zrejmé, že žiadateľ má k dispozícii verziu SPECT/CT xxx s výkonom generátora až do 75kW, alebo equivalentným výkonom až 187 kW.

**Bod č. 3:**

**V Prílohe č. 1 Opis predmetu zákazky pre časť č.l predmetu zákazky sa uvádza:**

*„Rýchlosť rekonštrukcie dát minimálne 16 obrazov/sekundu"*

Domnievame sa, že táto požiadavka môže diskriminovať niektorých uchádzačov, okrem iného aj našu spoločnosť. Nová rada zariadenia Symbia Pro.specta disponuje schváleným technologickým riešením s hodnotou rýchlosti rekonštrukcie dát 13 obrazov/sekundu. V záujme zachovania nediskriminačných podmienok obstarávania navrhujeme úpravu parametra nasledovne:

***„Rýchlosť rekonštrukcie dát minimálne 16 obrazov/sekundu"***

**Odpoveď:**

Žiadateľom navrhované znenie príslušného parametra je rovnaké ako uvádza verejný obstarávateľ v prílohe č. 1 súťažných podkladov - v opise predmetu zákazky. V prípade, ak zo strany žiadateľa v tomto bode došlo k chybe v písaní a žiadateľ mal v úmysle upraviť rýchlosť rekonštrukcie dát zo 16 na 13 obrázkov/sekundu, verejný obstarávateľ uvádza, že takýto návrh by zamietol. Rýchlosť rekonštrukcie dát ovplyvňuje možnosť rýchleho vyhodnotenia nasnímaného záznamu a rozhodovania o ďalšom postupe vyšetrenia.

*Doručenie písomného oznámenia o výsledku vybavenia žiadosti o nápravu, písomného oznámenia o zamietnutí žiadosti o nápravu alebo nesplnenie povinnosti podľa odseku 3 alebo odseku 4 oprávňuje žiadateľa podať námietky v tejto veci; to neplatí vo veciach, v ktorých podľa § 170 ods. 7 nemožno podať námietku.*